Zizi próba: november 2009
Jamie szakácskönyvéből a címben jelzett palacsintát már sokszor megsütöttem. Főleg szombat vagy vasárnap reggel szeretek ilyet csinálni, mert akkor van rá idő és nagyon jó érzés egy "nem rohanós reggelit" elfogyasztani, aztán nem csinálni semmit. :) Dolce Vitanál találtam egy almás változatot, most ezt készítettem el én is apró módosítással.Angyali almás palacsinta :)Pufók amerikai palacsintaHozzávalók:- 4-5 db alma- 1 tojás- liszt- 2-3 dl tej- csipetnyi só és cukor- kevés olaj a sütéshezAz almákat meghámozzuk (ha szép friss, kemény almánk van, rajta hagyhatjuk a héját) és lereszeljük. Hozzáadjuk a tojást, kevés lisztet, a tejet, cukrot, sót. Jól összekeverjük és sűrű tésztát kell kapnunk, amelyben az almáé a főszerep! Teflon edényben kevés olajat melegítek, majd merőkanállal belemerek 2-3 adagnyi palacsintát. Ezek a palacsinták kisebb méretűek a hagyományosnál, kb. 10-12 cm átmérőjűek, így egyszerre többet is tudunk sütni a teflon edényünkben. Mi juharszirupot locsolunk rá és így fogyasztjuk!
Tavaly ősszel készítettem először sütőtök krémlevest. Emlékszem, szörföztem a neten, hogy találjak egy jó receptet. Hát ez, AZ! Ha jól emlékszem, a recept Chili és Vaníliától származik (egy pár dolgot módosítottam rajta - bár nem vagyok vegán, teljesen növényi étrenden élő, de számukra is elkészíthető ez a leves). Érdemes kipróbálni... Narancsos színével és ízével felmelegíti testedet, lelkedet ebben a hideg időszakban.Sütőtök krémlevesHozzávalók 4 főre:- kb. 1 kg sütőtök- 1 nagy krumpli- 1 közepes alma- 1 közepes hagyma- 2-3 evőkanál méz- 2 zöldségleves kocka- só, bors, szerecsendió- friss vagy szárított kakukkfű (a frissnek persze sokkal intenzívebb az íze)- 1-2 dl tejszín (vagy zabtejszín)- 50 g vaj vagy napraforgó olajA sütőtököt negyedekre vágva 180C-on kb. 60-80 perc alatt puhára sütöm. Amíg sül, a vajon puhára párolom a felaprított hagymát a kakukkfűvel, amikor már megpuhult és átlátszó, ráteszem a mézet és kicsit karamelizálom. Felöntöm 1,2 liter vízzel, amibe beleteszem a 2 leveskockát, a meghámozott, kockára vágott krumplit és almát és közepes lángon puhára főzöm. Amikor már puha a krumpli, a levesbe teszem a megsült tökszeletek kikapart húsát. Botmixerrel vagy turmixgéppel krémesre pürésítem. A krémes "mix"-et visszaöntöm a lábasba, majd ízesítem sóval, borssal, frissen reszelt szerecsendióval, és beleöntöm a tejszínt. Lehet pirított tökmaggal és tökmagolajjal tálalni; azonban én egy kicsit megszikkadt kiflit karikáztam fel, megkentem a tetejüket olívaolajjal, minden karikára tettem egy darabka kecskesajtot, borsoztam és a sütőben megpirítottam. Ezeket a kecskesajtos falatkákat ettük az isteni leveshez!Vigyázat! Ha egyszer elkészíted, utána minden héten meg akarod majd főzni, amíg tart a sütőtök szezon! :)
Hol is kezdjem a történetet, hogy eljussak a Sarki Fűszereshez... Szóval, tavaly áprilisban felejthetetlen napokat töltöttünk a párommal, I.-vel Marokkóban. Igazi hátizsákos utazók voltunk, két hátizsákkal, két repülőjeggyel és némi pénzzel indultunk útnak, hogy a klasszikusnak számító útvonalat (Casablanca-Marrakesh-Imlil/Jebel Toubkal-Fes-Meknes-Moulay Idriss-Rabat) bejárjuk. Bárhol is voltunk, a mentatea (nemzeti ital) és a tejeskávé mindig nagyon finom volt. Nem vagyok nagy kávéivó, én igazából a "feelingje" miatt iszom, de olyan ízű tejeskávét, mint Marokkóban, sehol máshol nem ittam. Nem tudom, hogyan készítették és mi lehetett a titka, de tényleg isteni finom volt és nem éreztem utána a számban azt a kellemetlen keserű, savanyú ízt, ami arra késztet, hogy mossak fogat kávéivás után. (Lehet, hogy az igazi kávéivók szeretik ezt az ízt, de mivel én "feeling fogyasztó" vagyok, nekem nem jön be.) A kávé mellé mindig társult persze a francia hagyományokat őrző országban a friss croissant is. Az utazás végetért, hazajöttünk és én azóta is azt emlegetem a páromnak, hogy milyen fantasztikusakat reggeliztünk, kávéztunk, teáztunk; (Hol vannak olyan szuper, igazi reggelizőhelyek Magyarországon minden második sarkon??? Mert ott voltak!) és vártam, hogy egyszer újra ihatok olyan kávét, amely selymesen csúszik le a torkomon...Forrás: Sarki FűszeresHát ez az élmény tegnap megérkezett! :) Tegnapi szokásos gasztro szörfözésem közben, rábukkantam a Sarki Fűszeres weblapjára. Első látásra tudtam, hogy nekem el kell mennem erre a helyre. Gyors barátnő körbekérdezés, ki az, aki ráér és munka után elkísér. Meglett a szerencsés kísérő, akivel délután beléptünk a Fűszeres ajtaján. A látvány lenyűgöző volt, ilyenre is számítottam a fényképek alapján. Weblapjukon is idézik a sarki fűszeres fogalmát: "…békebeli hangulatot idéző kis üzlet, főleg egy szűk mikroközösség helyi igényeinek kielégítését célozza meg..." Hát ez pontosan ez! Kis gourmet üzlet és kávézó, amibe első látásra beleszerettem. Cappuccinot kértünk és rácsaptam az utolsó croissantra, amit reggel és délben (attól függ, hogy a reggeli sütésből mennyi fogyott, ha mind, akkor délben is van egy sütés) ott helyben sütnek. Megtudtuk, hogy ritkaság, hogy croissant maradjon még délután 5 órakor is, de szerintem az az egyetlen nem véletlenül maradt meg nekem... :) A cappuccino habja finom, krémes volt - szerintem zsíros tejből készítik, ezért nem olyan könnyű, vizes hatású. Elkezdtem szürcsölgetni és nem akartam, hogy véget érjen! Nem éreztem keserű, savanyú utóhatást! Hirtelen felismerés... ez olyan ízű, mint Marokkóban! :) A croissantal fogyasztva pedig dejavu ízélmény volt a javából. A kávén kívül általuk készített hagymalekvárt és tepertőkrémet is vettem, melyeket megkóstolhattam a vásárlás előtt. Ízorgia volt! :) Hihetetlenül feldobódva távoztam a Sarki Fűszerestől és jeleztem is nekik, hogy még jövünk! Habár nem tartozok a "szűk mikroközösséghez", viszont ugyanabban a kerületben lakom, ahol a Fűszeres van, így nem kell a fél várost átszelnem, hogy eljussak hozzájuk. Szombatig várok, ugyanis akkor viszem el a páromat hozzájuk egy meglepetés reggelire! :) (Remélem addig nem olvassa ezt a bejegyzést! ;))Forrás: Sarki FűszeresUtóiratok: A párom szerencsére nem olvasta ezt a bejegyzést mielőtt elmentünk a Fűszereshez. :) A Fűszeres elmondta, hogy jól gondoltam, zsíros tejből készítik a tejhabot a cappuccinohoz.
Októberi szülinapi ajándékomat élvezhettem tegnap este a Papp László Sportarénában. Eros Ramazotti "Ali e radici" (szárnyak és gyökerek) turnéjának budapesti állomásán fantasztikus koncertet adott! Két órán keresztül folyamatosan nyomta és még ráadás dalokat is kaptunk. Nem volt olyan barátkozós a közönséggel, mint tavaly James Blunt, viszont rengeteg számot elénekelt, a színpadi látvány és technika is a helyén volt. Az olasz szívtipró három évtizednyi pályafutásából válogatta össze a dalait. Az egyetlen problémám, hogy mivel Io non parlo italiano, ezért nem értem a szövegeit, így teljes torokból énekelni se tudtam! :) Viszont ma reggel munkába menet már az iPod-on Erost hallgattam és még egy darabig szerintem őt is fogom!Köszönöm a páromnak, I.-nek az ajándékot és a vele együtt szerzett közös emléket! :)